**УИХ-ын Байгаль орчин, хүнс, хөдөө аж ахуйн байнгын хорооны хуралдаан 2008 оны 05 дугаар сарын 14-ний өдөр /Лхагва гариг/-ийн 14 цаг 50 минутанд Төрийн ордны \"В\" танхимд эхлэв.**

Байнгын хорооны дарга, УИХ-ын гишүүн Я.Санжмятав ирц, хэлэлцэх асуудлыг танилцуулж, хуралдааныг даргалав.

 **Хуралдаанд ирвэл зохих 17 гишүүнээс 10 гишүүн ирж, 58.8 хувийн ирцтэй байв.**

**Чөлөөтэй:** А.Бакей,  Х.Баттулга, Г.Батхүү, Г.Занданшатар

**Өвчтэй:**  Ц.Дамиран

**Тасалсан:** Б.Батбаяр, Н.Баяртсайхан

**Тогтоолын хавсралтад нэмэлт оруулах тухай УИХ-ын тогтоолын төсөл /анхны хэлэлцүүлэг/ /Ойн хэрэг эрхлэх газар байгуулах тухай/**

 Хэлэлцэж буй асуудалтай холбогдуулан Байгаль орчны яамны газрын дарга Ц.Банзрагч, хэлтсийн дарга Р.Ыханбай, Ойн үндэсний хорооны нарийн бичгийн дарга Л.Доржцэдэн, УИХ-ын Тамгын газрын зөвлөх О.Баяраа, Байгаль орчин, хүнс, хөдөө аж ахуйн байнгын хорооны референт Д.Мягмарсүрэн, Г.Мяхдадаг нарын бүрэлдэхүүнтэй ажлын хэсэг байлцав.

            Тогтоолын төслийн анхны хэлэлцүүлэгтэй холбогдуулан УИХ-ын гишүүн Ч.Раднаа, Су.Батболд, Я.Санжмятав нар санал хэлэв.

**Я.Санжмятав:** УИХ-ын чуулганы нэгдсэн хуралдаанаар \"Тогтоолын хавсралтад нэмэлт оруулах тухай\" УИХ-ын тогтоолын төслийг анхны хэлэлцүүлгээр батлуулъя гэсэн саналыг дэмжиж байгаа гишүүд гараа өргөнө үү.

Зөвшөөрсөн                        10

Татгалзсан                 0

Бүгд                           10

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг УИХ-ын гишүүн Су.Батболд  УИХ-ын чуулганы нэгдсэн хуралдаанд танилцуулахаар тогтов.

**Хуралдаан 14 цаг 55 минутанд өндөрлөв.**

Тэмдэглэлтэй танилцсан:

БАЙГАЛЬ ОРЧИН, ХYНС,

ХӨДӨӨ АЖ АХУЙН БАЙН-

ГЫН ХОРООНЫ ДАРГА                                                   Я.САНЖМЯТАВ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА                                                              Ч.АЛТАНЦЭЦЭГ

**УИХ-ЫН БАЙГАЛЬ ОРЧИН, ХYНС, ХӨДӨӨ АЖ АХУЙН БАЙНГЫН**

**ХОРООНЫ 2008 ОНЫ 05 ДУГААР САРЫН 14-НИЙ ӨДӨР /ЛХАГВА**

**ГАРИГ/-ИЙН  ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Хуралдаан 14 цаг 50 минутанд эхлэв.**

**Тогтоолын хавсралтад нэмэлт оруулах тухай**

**УИХ-ын тогтоолын төсөл /анхны хэлэлцүүлэг/**

**/Ойн хэрэг эрхлэх газар байгуулах тухай/**

**Я.Санжмятав:** - Тогтоолын хасралтад нэмэлт оруулах тухай УИХ-ын тогтоолын төслийн анхны хэлэлцүүлгийг хийнэ. Саналтай гишүүд байна уу? шууд саналаа яриад явчихъя. Асуулт асуух, төсөл санаачлагчдаас тодруулах, олон удаа бид нар ярьсан даа, Раднаа гуай.

**Ч.Раднаа:** -  Хуулийн дагуу байгуулж байгаа болохоор хурдхан шиг баталсан хуулиа бушуухан хэрэгжүүлэх үүднээс агентлагаа байгуулах юмаа дэмжээд хурдан гаргая гэсэн саналтай байна.

**Я.Санжмятав:** - Батболд гишүүн.

**Су.Батболд:** - Энэ бол сайн хэрэг л дээ, ер нь яах вэ төрийн захиргааны байгууллагуудыг цомхон болгох хэрэгтэй гээд яриад байгаа боловч энэ бол зайлшгүй хэрэгжүүлэх ёстой асуудал. Асуудлыг дэмжиж байна, байгуулсны дараа ганц, хоёр асуудал дээр анхаарлаа хандуулж ажиллаасай гэж хүсч байна. Ер нь бол зах зээл дээр модон материалын хэрэгцээ, шаардлага нэлээд их байх шиг байгаа юм. Тэгээд манай ойн зохистой менежментийн асуудал нэлээд хоцрогдсон байгаа юм. Тэгээд энэ дээрээ нэлээд анхаарлаа хандуулах, ойн цэвэрлэгээ хийх, мэргэжлийн ангиудыг бий болгох, ерөнхийдөө манай ой бол байгалийнхаа жамаар унасан, шатсан, өвчин, хорхойд идэгдсэн, ашиглаж болох нөөц нэлээд байгаад байх шиг байгаа юм. Тэрийг ерөөсөө хамгаалж байгаа ч юм шиг, үгүй ч юм шиг нэрээр ерөөсөө ашигладаггүй, тэгэхээр тодорхой бодлогын хүрээнд энийг ашиглах, ядаж түлээ модонд ашиглах, өөр хэрэгцээнд ашиглах зориулалтаар нэлээд түлхүү, ойн сийрэгжүүлэлт хийх, мэргэжлийн байгууллагуудыг хурдан бий болгож ашиглалтыг сайжруулах хэрэгтэй гэж би үзэж байна. Тэгэх нь бас өөрөө нөхөн сэргээх тийм боломжийг бүрдүүлнэ, тийм учраас энэ ажил руу нэлээд шуурхай ороосой гэсэн тийм бодолтой байна.

**Я.Санжмятав:** - Баярлалаа, би бас ганц санал байна. Хууль маань батлагдаад жил гаруй болчихлоо, энэ бүтцийн байгууллагыг байгуулах гэж нэлээд удлаа, хаа хаанаа, ялангуяа Их Хурал дээр Байнгын хороогоор хэлэлцсэн хэдий ч хэд хэдэн удаагийн хурал дамжиж хойшлогдоод байгаа юм. Өнөөдөр жилийн дараагаар нөхөрлөлийн, менежментийн хувьчлалаар өгөх, нөхөрлөлүүд маань зохион байгуулагдаад эхэлсэн, мэргэжлийн байгууллагууд, сум, орон нутгуудад, хэдийгээр яаманд мэргэжлийн хүмүүс байгаа ч гэсэн аймаг дээр, суман дээр мэргэжлийн, сум дундын ойн ангиуд байгуулагдаагүй учраас мэргэжлийн зөвлөгөөг өгөх асуудал нэлээд хязгаарлагдмал байгаа юм. Тийм учраас энийг анхны хэлэлцүүлгээр нь батлаад шуурхай шиг зохион байгуулбал яасан юм бэ гэсэн бодолтой байгаа юм, нэгдүгээрт.

Хоёрдугаарт нь орон тооны хувьд нэг их тийм шинэ юу болгоод, бүтцийн хувьд тусгаарлаж гаргаж байгаа юм, энүүгээрээ ялангуяа иргэддээ Ойн хуулийг хэрэгжүүлэх асуудалдаа нэлээд иргэдтэйгээ ойртсон ийм бүтэц бий болж байгаа юм. Хоёрдугаарт нь олон улсын байгууллага, гадны байгууллагуудын хөрөнгө оруулалт, тусламжууд нэлээд нэмэгдэхээр хараад байж байгаа юм. Тийм учраас энэ асуудлыг яаралтай, анхны хэлэлцүүлгээр нь баталчихал яасан юм бэ гэсэн бодолтой байгаа юм. Орон тооны хувьд 25 гэж байгаа юм, хуучин 15 хүн нь одоогоор ажиллаж байгаа, үндсэндээ 10 гаруй хүний орон тоо нэмэгдэж байгаа юм. Тэгээд цөөхөн хүнтэй, тэгээд чадварлаг аппарат ажиллах юм бол ямарч байсан эхний ээлжинд Ойн хуулийг хэрэгжүүлэх, ойгоо хамгаалах, түймрээс, хортон шавьжаас хамгаалах ажил маань нэлээд үр дүнтэй болчих байх гэж боддог.

Ялангуяа Байгаль орчин, хүнс, хөдөө аж ахуйн байнгын хорооны хувьд сүүлийн 4 жилд хийгдсэн ажлуудын, гарсан хуулиудын бас нэг томоохон хуулиудын нэг нь энэ байгаа. Тэгээд энэ хуулийг батлах гэж их зүтгэсэн олон гишүүд бий, тэр дундаа манай Раднаа гишүүн онцгой анхаарч ажилласан байгаа. Тийм учраас би Байнгын хорооныхоо нэрийнх өмнөөс Раднаа гуайдаа баярлалаа гэж хэлэх байна.

Тэгээд энэ хуулийг анхны хэлэлцүүлгээр баталъя гэсэн саналтай байна. Саналаа хураая, төслийг анхны хэлэлцүүлгээр нь батлахаар чуулганд оруулъя, олонхи байна, 10 гишүүн байна. Ингээд Су.Батболд гишүүн Байнгын хорооны дүгнэлтийг чуулганд хийе.

Ирсэн хүмүүст баярлалаа, манай яамныхан идэвхтэй сайн ажиллаарай, сайн сайхныг хүсье.

**Хуралдаан 14 цаг 55 минутанд өндөрлөв.**

Соронзон хальснаас хянаж буулгасан:

ХУРАЛДААНЫ НАРИЙН

БИЧГИЙН ДАРГА                                                                          Ч.АЛТАНЦЭЦЭГ